text: Apunt Menorca Els destacats del mes de juny a Es Claustre | Apunt Menorca
  Els destacats del mes de juny a Es Claustre
  10/06/2021 fins al 29/06/2021
  Muchachito & Joan Garriga, Travis Birds, Micah P. Hinson, Rita Payés & Elisabeth Roma i Tu Otra Bonita. Aquests són els noms en vermell d'aquest mes de juny a Es Claustre.
  Els destacats, els imperdibles, els grans… Sigui som sigui us hem preparat un resumet d'aquells concerts que, per anar bé, no us hauríeu de perdre aquest juny a Es Claustre. Sí, no hem tingut temps d'adonar-nos-en però ja és estiu.
  Els imprescindibles de juny a Es Claustre
  11/06 · 21 h · 18 €
  Qui més qui menys saps que Muchachito viu a Es Claustre. Si no, no s'explica que ens el puguem trobar totes les nits allà. Així que ja està bé que algun dia el deixin pujar dalt l'escenari. La cosa és que encara no ho havia pogut fer mai amb el seu gran amic, Joan Garriga. Els dos tenen diverses pistes enregistrades conjuntament i són col·laboradors habituals, però això d'oferir un concert compartit és ben nou. Així que, com tot experiment inèdit, s'ha de veure per si només passa un cop a la vida (esperem que no sigui així).
  17/06 · 21 h · 18 €
  La cantant madrilenya és una d'aquelles artistes carismàtiques que no concep la música sense autonomia i té clar que les lletres són el seu punt fort. Immersa dins l'aura del pop espanyol, compon i fa i desfà al marge de les exigències discogràfiques. És per això que ha canviat de segell, per no encotillar la llibertat creativa que li ha permès donar vida al seu segon àlbum, Costa de los Mosquitos. A Travis Birds la reconeixereu ràpid per l'èxit del 2019 amb el tema «Coyotes», cançó elegida com a opening de la sèrie El Embarcadero de Movistar+ i que ja ha arribat al milió de visualitzacions a can Youtube, plataforma on ja podem veure el vídeoclip del seu darrer llançament, «Tanananá».
  MICAH P. HINSON (Sons de Nit)
  18/06 · 20 h
  Considerat l'enfant terrible de l'indie-folk americà, Mica P.Hinson aterra a Es Claustre gràcies al cicle Sons de Nit, que uneix Mallorca i Menorca. L'autor de la magnífica «Beneath the Rose» arriba sol, però amb algunes cançons noves. El recordam per aquella veu àrida i unes melodies d'inspiració melancòlica que ell, amb divuit anys, poc s'imaginava que servirien d'alguna cosa. Un dels concerts de l'estiu pels amants de l'indie més depurat.
  19/06 · 21 H· 15 €
  La jove trombonista i cantant catalana de 21 anys ha viscut i respirat música des que era una nena gràcies a la seva família. Sortida de la Sant Andreu Jazz Band sota la direcció de Joan Chamorro ha col·laborat amb Andrea Motis, Eva Fernández i Magali Datzira. L'any passat ja va fer-nos enlairar amb Las de Barcelona, però aquest any ho arrodonirà amb la mescla que ha portat a mare i filla a tocar per bona part del continent europeu. Amb tan sols un single publicat, ja va col·locar-se al radar d'artistes històrics i del món mainstream, en el millor dels sentits.
  26/06 · 21 H ·18 €
  Si intenteu classificar o etiquetar la música d'aquesta banda us trobareu amb alguns problemes. Només cal fer una escolta als seus primers discos per entendre que han fet i faran el que vulguin amb la seva trajectòria. Sense prejudicis ni complexes. Tu Otra Bonita és pop, flamenc, rumba, psicodèlica i, en general, una fusió completa d'estils controlats per aquest grup de Madrid. Vindran a Menorca per presentar el seu darrer disc Crema.
  El mateix juny també es podrà veure el concert especial amb tres convidats amics de Leonmanso (12/06) i la presentació del disc de Figues d'un altre paner (25/06). De l'escena del jazz catalana també actuaran Lucas Delgado i Fèlix Rossy.